Jɨm Jerusalén anajty xɨɨ yjadyii,
jeꞌ anajty ajcxy ñixɨɨdumyb jɨmɨjt Dios ytɨjc.
E hueꞌ anajty tɨɨch tiempo.
Chi jɨm anajty Jesús yhuɨdity ma Dios ytɨjc,
ma je Salomón ytɨjc-huinduu.
Chi ajcxy je judío yꞌixpɨcytɨjc nimujcy ooy Jesús,
nɨmay ajcxy:
―¿Ixtɨ mɨnaanɨ miich ɨɨch ajcxy tɨydudägy xyajhuinjɨhuɨ̈huáangɨxyɨch pen miich jeꞌ je Cristo?
Yajhuinjɨhuɨɨygɨch ajcxy tɨydudägy.
Chi Jesús yꞌadzooy:
―Tɨ ajcxy nyajnɨmaaygɨxy,
e caꞌ miich ajcxy tɨ nmɨbɨjccɨxy.
Je mɨjhuinmaꞌñ huɨdibɨ ndumybɨch nmɨɨdɨch nDeedy ymɨcꞌajt,
yɨꞌ jeꞌ nidɨyꞌajtꞌajtp co ɨɨch jeꞌ je Cristo.
Paady ycɨxp miich ajcxy caꞌ mmɨbɨjccɨxy,
com caꞌ miich ajcxy njäyꞌadyiijɨch.
Ɨɨch njäy ajcxy ymɨjpɨdaacyp ɨɨch nꞌayuc,
e nꞌijxcajpɨch ajcxy jeꞌ,
e jeꞌ ajcxy xypanɨcxpɨch.
Tɨm jaduꞌn nej je borregɨ ajcxy yöcmɨdoy je yhuindzɨn,
jaduꞌn nej je huindzɨn ijxcapy jeꞌ yborregɨ,
e jaduꞌn nej yɨ yborregɨ ypanɨcxyii.
Ɨɨch njäy ajcxy nmooybɨch yɨ jugyꞌajtɨn huɨdibɨ caꞌ tüccɨꞌyɨ ycɨxaꞌñ ytɨgoyaꞌñ.
Caꞌ jeꞌ ajcxy yjugyꞌajtɨn ytɨgoyɨpy ni camɨna,
e ni pɨn caꞌ huaad jeꞌ ajcxy xypɨjcɨch.
Jeꞌ ajcxy cɨꞌam nmɨɨdɨdyɨch.
Yɨ Dios Teedy huɨdibɨ ɨɨch njäy tɨ xymöy,
tügpajc yɨꞌ ymɨjɨty,
e ni pɨn huaad ni ti capɨ́jcɨy huɨdibɨ Dios Teedy ymɨɨd cɨꞌam.
Dios Teedy etz ɨɨch túꞌcɨy ɨɨch ajcxy.
Chi je judíojäy ajcxy jadügꞌoc tzaa conɨ̈g cädzaangɨxy anajty ajcxy.
Chi Jesús jeꞌ ajcxy nɨmay:
―Tɨ ɨɨch ooy mɨj oybɨ nduñɨch ma miich mhuinduu mɨɨd je nDeedyɨch ymɨcꞌajt ycɨxpɨ.
¿Huɨdi ycɨxpɨ miich ajcxy xychaagädzáangɨxyɨch?
Chi je judío ixpɨcytɨjc ajcxy yꞌadzooy:
―Caꞌ nmɨnaanɨm paady ɨɨch ajcxy miich ndzaagädzaangɨxy mɨɨd je oybɨ tɨɨbɨ mduñ,
hueꞌ janchtɨy ycɨxpɨ ndzaagädzaangɨxy mɨɨd co ooy Dios myajjotmädy.
Com miich nañ jäy,
e mnayyajnaxyii Dios.
Huinꞌit Jesús jeꞌ ajcxy nɨmay:
―Jaduꞌn ycojaayɨty ma yɨ judíojäy ajcxy ytɨyꞌajtnecy,
ma Dios jaduꞌn ymɨnaꞌñ:
“Jaduꞌn nej dios miich ajcxy.”
Paady caꞌ ngapxtɨgooyɨch,
com Dios cɨꞌm jaduꞌn mɨnamb ma ñecy,
co jaduꞌn nej Dios jeꞌ ajcxy huɨdibɨ Dios yꞌayuc cöbɨjcɨp (e caꞌ huaad pɨnjäy ymɨnaꞌñ co Dios ñecy caꞌ yjanchɨty).
Dios tɨ xyajnïbɨcyɨch jada tung,
e xyquejxyɨch ya naaxhuiñ.
¿Nej co mmɨnaangɨxy co ɨɨch ngapxtɨgooyɨch co nmɨnaꞌñɨch co Dios xyꞌungꞌadyiijɨch?
Pen caꞌ nduñɨch nDeedyɨch ytung,
caꞌ ɨɨch ajcxy huaad nꞌayuc xymɨbɨjcɨch.
E pen ndumybɨch nDeedyɨch ytung,
oy ixyipy miich ajcxy caꞌ xymɨjpɨdaacɨch nꞌayuc,
jëbɨ ixyipy mɨjpɨdägy ajcxy je mɨjhuinmaꞌñ huɨdibɨ ndumybɨch.
E chi mnejhuɨ̈huɨpy miich ajcxy,
etz mmɨjpɨdägɨpy miich ajcxy co je Dios Teedy yajpaady ma ɨɨch,
e ɨɨch nyajpaadyɨch ma Dios Teedy.
Ooy ajcxy jamadzaañ Jesús,
e chi Jesús oy chonɨ,
caꞌ ajcxy majch.
Chi Jesús ñɨcxy jadügꞌoc jɨm Jordán mɨj nɨɨ nïnaxy ma Juan yjäy yajnɨɨbejty ogaꞌnꞌaty,
chi jɨm yhuɨꞌmɨɨy.
Mayjäy Jesús ooy ñimujcɨ,
e ymɨnañ ajcxy:
―Je Juan el Bautista caꞌ jaduꞌn ooy mɨjhuinmaꞌñ tuuñ,
per tügꞌócɨy yɨ tɨyꞌajt jaduꞌn nej nimɨydactay jada Jesús,
janch tɨyꞌajt jeꞌ.
E janch mayjäy ooy mɨbɨjcy Jesús jɨm ma je jɨmbɨ it.